text:
Un CD li che si conte la storie di Cividât fat dai fruts de citadine, chei des classis III e IV de primarie dal istitût comprensîf di Cividât, dut in lenghe furlane e ilustrade dai lôr dissens. Il lavôr al è stât presentât il mês stât in Comun des dôs classis cu lis mestris e i gjenitôrs devant dal sindic Balloch e de dirigjente scolastiche Anna Maria Buttazzoni. Il spont al è stât un progjet metût dongje dulinvie dai cors di furlan, cul jutori de mestre Maria Teresa Pinto, insegnante de classe III elementâr “A. Manzoni”, dulà che a vegnin presentâts in struc diferents cjapitui de storie de citadine: la sô nassite, la vignude dai Langobarts, il mudament de sede Patriarcjâl; la nassite dal Stât de Patrie dal Friûl (inovâl che chest an al è stât fat propit a Cividât); il significât des rievocazions storichis che si fasin; i personaçs plui innomenâts e lis tradizions de citât. Cence dismenteâ i riferiments e i leams ae lenghe furlane: o ricuardìn che e je stade cjatade chenti la prime poesie scrite in marilenghe (“Piruç myò doç inculurît, cuant yo chi vyot, dut stoy ardît…”), e tancj altris documents antîcs, come lis traduzions dal furlan al latin fatis te scuele par nodârs di chei timps. Lis mestris a àn puartât ator i fruts a scuvierzi il teritori dulà che a son a stâ, di mût che la osservazion e la esperience direte de art, dal teritori e dai siei monuments a son deventâts un supuart didatic fondamentâl pal davuelziment dai programs scolastics, stramanâts doprant la lenghe storiche locâl. La iniziative e je plasude ae aministrazion, tant che e metarà il CD rom sul sît istituzionâl: ducj a podaran sintî la storie da la vôs dai fruts, comentade cui lôr dissens. Un biliet di visite une vore origjinâl e inovatîf par cui che al vûl cognossi di plui de citât deventade sît Unesco, a partî de antighe lenghe dal lûc, il nestri furlan. ❚
TDM
La storie de “ponte di citât” contade dai fruts in lenghe furlane............
Un CD li che si conte la storie di Cividât fat dai fruts de citadine, chei des classis III e IV de primarie dal istitût comprensîf di Cividât, dut in lenghe furlane e ilustrade dai lôr dissens. Il lavôr al è stât presentât il mês stât in Comun des dôs classis cu lis mestris e i gjenitôrs devant dal sindic Balloch e de dirigjente scolastiche Anna Maria Buttazzoni. Il spont al è stât un progjet metût dongje dulinvie dai cors di furlan, cul jutori de mestre Maria Teresa Pinto, insegnante de classe III elementâr “A. Manzoni”, dulà che a vegnin presentâts in struc diferents cjapitui de storie de citadine: la sô nassite, la vignude dai Langobarts, il mudament de sede Patriarcjâl; la nassite dal Stât de Patrie dal Friûl (inovâl che chest an al è stât fat propit a Cividât); il significât des rievocazions storichis che si fasin; i personaçs plui innomenâts e lis tradizions de citât. Cence dismenteâ i riferiments e i leams ae lenghe furlane: o ricuardìn che e je stade cjatade chenti la prime poesie scrite in marilenghe (“Piruç myò doç inculurît, cuant yo chi vyot, dut stoy ardît…”), e tancj altris documents antîcs, come lis traduzions dal furlan al latin fatis te scuele par nodârs di chei timps. Lis mestris a àn puartât ator i fruts a scuvierzi il teritori dulà che a son a stâ, di mût che la osservazion e la esperience direte de art, dal teritori e dai siei monuments a son deventâts un supuart didatic fondamentâl pal davuelziment dai programs scolastics, stramanâts doprant la lenghe storiche locâl. La iniziative e je plasude ae aministrazion, tant che e metarà il CD rom sul sît istituzionâl: ducj a podaran sintî la storie da la vôs dai fruts, comentade cui lôr dissens. Un biliet di visite une vore origjinâl e inovatîf par cui che al vûl cognossi di plui de citât deventade sît Unesco, a partî de antighe lenghe dal lûc, il nestri furlan. ❚


c: text/html

text:
>>>
27.02.2007 O publichìn achì disot il messaç dât fûr dal Comitât 482 in ocasion de Zornade Furlane dai Dirits:
Ai 27 di Fevrâr al cole l’inovâl di une date un grum impuartante de storie furlane, ancje se a son inmò tancj i furlans che no le cognossin.
Tal 1511 la Joibe Grasse e colave juste ai 27 di Fevrâr e, ta chê zornade, si invià il riviel plui grues de storie dal Friûl.
In bandis di vuerilie, i contadins a cjaparin, a meterin a sac e a brusarin cjistiei e palaçs ator par dute la Patrie. Il riviel al fo inneât tal sanc, ma lis comunitâts furlanis a cjaparin cussience de lôr fuarce. Une fuarce che ur permetè di tratâ la lôr poie militâr a Vignesie daûr dal rispiet dai lôr dirits e che, cualchi an plui tart, e fasè nassi la Contadinance, orghin rapresentatîf des comunitâts rurâls cence avuâi in Europe. Ve che alore, chê dai 27 di Fevrâr, e je la date miôr par celebrâ la Zornade Furlane dai Dirits.
Dirits che par nô, furlans dal Comitât 482, a son in primis chei linguistics e nazionâi, ma che a son leâts ad in dopli cun ducj chei altris dirits:
salût, lavôr, cjase, scuele, ambient e v.i., parcè che no esistin dirits di prime e di seconde categorie.
Dineâ un dirit, al vûl dî vierzi une puarte par dineâ ancje chei altris.
Ogni dì o viodìn metût sot dai pîts il nestri dirit, come popul, di decidi di bessôi dal nestri avignî.
Ancje i nestris dirits linguistics a restin inmò sot atac: baste pensâ a cemût che, cundut de leç di tutele 482 dal 1999, il furlan al resti inmò fûr de puarte in cetantis scuelis e aministrazions publichis, e i tais ai fonts decidûts a Rome dal sigûr no zovin.
L’impegn che o vin metût pe presince de nestre lenghe te radiotelevision publiche al à viodût ta chescj dîs un pas indenant, cul emendament fat bon de Comission parlamentâr di vigjilance su la RAI, ma si à di restâ in vuaite parcè che la bataie e je juste inviade. In fin, come furlans, o din dute la nestre solidarietât ai ativiscj des comunitâts slovenis dal Friûl, denant des bausiis e des agressions simpri plui penzis che si cjatin a vê di frontâ.
Par nô chê dai 27 di Fevrâr e je une date che e merete ricuardade, ma no si trate di une memorie sterpe, che e cjale indaûr cun nostalgjie. La Zornade Furlane dai Dirits e à di jessi une ocasion par ricjatâ cussience e braure di cui che o sin, par no dismenteâ che i furlans a àn savût lotâ pai lôr dirits. Une zornade di riflession, duncje, ma ancje un moment par cjalâ indenant, al avignî de nestre tiere e di ducj chei che i vivin. Di fat, o vin fevelât di dirits nazionâi e linguistics, ma ce isal di fâ denant di cui che al vûl une sanitât che e funzione come une aziende e no come un servizi, di cui che al vûl un lavôr simpri plui precarizât, di cui che al pense di sapulî lis nestris ricjecis naturâls sot di une plote di ciment, di cui che al pense al Friûl come a di une grande servitût militâr, viarie e energjetiche?
Cheste, duncje, plui che une dì di fieste e je une zornade di lote e di rivendicazion, ma une lote come che o sin usâts a fâle nô, in maniere democratiche: lis manariis e i forcjàs ju vin lassâts a cjase, o doprìn invezit lis armis dal dirit, dal impegn di ogni dì, de reson. Par che ducj i furlans a puedin gjoldi ad in plen dai lôr dirits e par che il Friûl al sedi patrie di dirits par ducj.
If you don’t understand our language, don’t worry,
in the comment section you can find a summary. 😉

robotstxt: allowed

filter: keep


text:
situazion gjenerâl
Un anticiclon su la Atlatico e une sacadure su la Europe nordorientâl a fasin rivâ corints setentrionâls su la Italie. Joibe al rivarà un front di temporâi di Nord. po dopo la rimonte anticicloniche e ripuartarà timp plui stabil fin domenie.
vuê
Joibe 07 Lui
emission: 06-07-2022 12:49 CEST
Di matine a varessin di jessi nûi variabii su dutis lis zonis. vie pal dì su la planure e su la marine pôcs nûi, in mont variabil. Cul dopomisdì probabilitât di precipitazions improvisis o temporâi, prime in mont e po dopo ancje su chês altris zonis. No si esclût cualchi temporâl fuart. Su la marine di matine e di sere e soflarà Buerin, di dì brise.
doman
Vinars 08 Lui
emission: 06-07-2022 12:49 CEST
Biel timp cun cîl in gjenar seren. Su la marine al soflarà Buerin o Buere moderade che e larà a zirâ di brise su lis zonis ocidentâls.
passantdoman
Sabide 09 Lui
emission: 06-07-2022 12:59 CEST
Timp stabil cun cîl seren su la planure e su la marine, pôcs nûi su lis monts. Aiars in regjim di brise. Zero termic sui 3300 metris.
tindince par DomenieDom
Domenie 10 Lui
emission: 06-07-2022 12:59 CEST
In gjenar pôcs nûi cun aiars in regjim di brise. In mont pussibii nûi locâi dopomisdì plui fisse.


text:
I nestris paîs a son plens di sagris e la int e torne a cjatâsi dopo un an. Un altri Istât duncje par chei che a rivin di fûr, che a tornin par passâ lis feriis in Friûl: che a tornin a cjase. Chest a è il mês dai emigrants, magari di chei che a puedin, viodût cemût che a son lis robis e lis crisis ator pal mont e ancje lis feriis a patissin de mancjance di bêçs.
O dovaressin pensâi di plui parsore sui nestris fradis sparniçâts pes Americhis, in Europe, fintremai in Cine. Di sigûr par capî la gnove cualitât de emigrazion, ma no dome par chest.
O varessin di tignî simpri indiment che a son plui i furlans tal forest che chi di nô. E cui numars no si scherce, a pesin. Provait a pensâ trop che a àn contât, dome par fâ un esempli, te vicende irlandese: se nol fos stât pal jutori des comunitâts americanis, al sarès stât dificil puartâ indenant il procès di indipendence. No dome lôr, si capìs, ma daûr di ogni popul che al lote pe sô autonomie a son i lôr fradis fûr dal paîs. Par cualchidun, e mi somee che no vedin ducj i tuarts, a son lôr che a tegnin plui alte la flame des tradizion, de lenghe, dal sintîsi furlans.
Almancul fin cumò.
Si scuen dîlu che tai ultins agns si fâs di dut par ribaltâ, par calâ chest sintiment, par fâlu finî tal mignestron de talianitât.
A son segnâi che a rivin dai nestris Fogolârs dulà che, par esempli, si sburte plui sul insegnament dal talian che no de marilenghe, sul metisi dongje a altris clapis par – a contin – “jessi plui rapresentatîfs”.
Di ce e par cui?
Cheste e je la domande che o fasìn ai sorestants di “Friuli nel mondo” che nus somein in prime linie su la globalizazion dei nestris Fogolârs.
O vin denunciade cheste tindince l’an passât, daspò de cunvigne di Maian, dulà che si fevelave plui di marcjât che no di Friûl. E si veve reson, e tante.
Lis celebrazions pai 150 agns de unitât de Italie a son stadis une altre dimostrazion di cheste strategjie: no une vôs critiche, no un dibatit ancje tal mont de nestre emigrazion su ce che e à rapresentât pai furlans. Nuie di nuie, se no tantis “frecis tricolôrs”.
Daûr dal cjanton, la prossime mosse: la regjonalizazion des associazions. Cu la scuse de crisi, dutis dentri intun cjalderon unic, cussì che si puedin controla miôr e soredut che si puedi fa sparî chel “furlan” che ur fâs gnervôs.
Cjalait lis fotos des tantis visitis ai Fogolârs e ai Circui di furlans ator pal mont: spes la bandier no je plui la nestre, chê vivarose dal patriarcjât, dal Friûl, ma chê – cence storie e smavide – de Regjon.
A stan vendint ancje la nestre diaspore.
DREE VALCIC
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
La publicazion, dute in marilenghe, e presente lis regulis ortografichis dal furlan come prudêl par judâ a scrivilu.
E je pensade pai cultôrs da la marilenghe, i mestris e docents da lis scuelis, chei che a frecuentin i cors pratics di lenghe e culture furlane da la nestre Societât, pai furlans che a vuelin scrivi te lôr lenghe mari e par contribuî a fâ sì che il furlan si confermi come une lenghe che si pues doprâ in dutis lis formis e in ducj i contescj.
In cheste pagjine si pues discjamâ Ortografie furlane in formât pdf (dal download) o viodi la schede par comprâ il libri su cjarte (dal link).


text:
Cuant che i nonos a incoragjin i nevôts. Mê none Lina, classe 1926, e je a stâ a Peonis, o cemût che e disarès Stefania Sandrelli in Ci eravamo tanto amati, tal comun di «Trasaghis, no? Vicino a Peonis». Tresinte animis, pal plui anzians, e 250 bôçs pes âfs.
None Lina si è parade in cjase e l’unic mût par viodile par me a son lis videoclamadis. E à decidût che si fasin la domenie, di plui si secje. Dal schermi, jê si imerç intune Rome vueide di rumôrs. Cuarps di cjasis e arbui, lis retroviis di un paîs in isolament. E je curiose, none Lina, e fine intal domandâ spiegazions su chest virus che nus à spaurît. E e à di vê olmât su la mê muse i segns de pôre, parcè che invezit di dîmi che e sta ben, di fevelâ di se, si preocupe par me: «ti spieti cuant che al passe dut, cundut che vioditi al telefon al è biel, ancje se jo mi vuardi e o soi brute e vecje. Tu ten dûr che no ti train tant che in vuere”. Jê la vuere se vise ben. E sa ce che al è l’orari bandît, la fam, lis tessaris anonariis, e forsit i sune strani che vuê ducj a riclamin la vuere, ancje cui che nol sa ce che e sedi. O sin costrets a imparâ a vivi sierâts in cjase, a cjatâ un respîr gnûf devant dal virus che al è rivât cidin a insegnânus che no si puedin dâ par scontadis chês che a someavin abitudins, che nus oblee a rinunziâ aes nestris libertâts no par colpe di un nemì, ma par difindi la nestre vite. E scuvierzi chê democrazie e chel sens di comunitât cuant che un sacrifici individuâl al è indispensabil pal ben di chei altris. Di chei plui fragjii, propri tant che i nestris nonos.
Chei come none Lina, che e domande “Tu âs di mangjâ, no mo? Parcè che al sarès biel mandâti la crostade che e à fat tô mari. Cuant lu inventino un telefon par mandâ lis crostadis?”.
Un virus che par sparî al à bisugne de lontanance. Chê assence e devente cumò presince virtuâl in graciis di une rêt di celulârs che nus permet di restâ in contat e che forsit e coventarà ancje par jessi vuardiâts, alc che al sarà dificil di tornâ indaûr cence jessi cambiâts. ❚


text:
Ancje “Il puint su la Drine” al piture i nestris vons che a cirivin fortune in Bosgne
No son in tancj a savê che un furlan al jentre inte conte maraveose di Ivo Andric´, “Il puint su la Drine”, salacor la opare di narative plui intense e impuartante dal Nûfcent european. Si trate di un libri che nus puarte intune dimension temporâl che si slungje intai secui in chê regjon di frontiere estreme che e je le Bosgne meridionâl, là che il flum Drine, a Višegrad, al divît, al instrece, al misclice lenghis, religjons, acents, umôrs e identitâts. Une storie lungje tant chel il stes puint, tirât sù intal secul XV par volê dal gran visir Mehmed Pascià Sokolovic´, un frutin bosgnac rapît dai Turcs che al fasè une grande cariere sot dai Otomans; e progjetât di Rade, l’Architet: une opare maraveose e grande, vignude jù intal 1914, cuant che e tache la vuere che cul sanc e cul dolôr e scree il Nûfcent. Une metafore, si capìs, supierbe e grandiose, dal Uman. Cuatricent agns di vite, duncje, là che paisaçs, musis, voi, biografiis, personaçs a passin parsore di chê gobe di claps e di piere, contant la lôr storie e contantsi al letôr, un afresc di mil colôrs, che la bravure dal Autôr e rive a trasformâ in profums, nostalgjiis, ricuarts e cjants. Come se la Storie, chê grande, no contàs plui nuie devant di chel glimuç dut intorteât là che il fîl al ven tindût di ogni vite, di chê plui umile e sclete dal contadin o dal lari, a chê plui impuartante e riveride dal Pascià stes. Mês par mês, secul par secul, i agns a passin parsore e sot dal puint su la Drine tant che la sô aghe. La int e lavore, si inamore, si insumie di un mont che al podarès ancje jessi diferent, e mûr, e spere, e blesteme, e pree, si bandone al riviel, e strenç la man intal incuintri de pâs. Centenârs di personaçs a passin sot dai voi inmagâts dal letôr. E in chê sdrume, un di lôr al conte la anime de nestre tiere furlane. Lu cjatìn ae fin dal Votcent cuant che la Bosgne e je aromai deventade un protetorât de Austrie Ongjarie (1878), inte ostarie di Zarija, tirade sù propit dongje dal arc dal puint, no lontan de place dal paîs. Andric´ nus spieghe che sul prin colâ de sere, cuant che vie pal borc i parons e i sotans si sparnicin vie pai trois dal mont, ognidun su la sô strade di cjase, in chê ostarie tu puedis cjatâ chel che al vûl bevi la sô razion, scambiant dôs cjacaris cui siei coparis e consumant il so timp contant ce che al à dentri dal cûr, e glotint ce che i permet la monede che al à inte sachete. Intai cjantons plui scûrs, chei che a bevin rakja e che a tasin. Si gustin il cidinôr, e a tegnin la tace devant dai lôr voi tant che une relicuie. Il stomi brusât, il fiât infrusignât, i gnerfs disfats, e a restin sentâts, a bevin spietant di murî, ben planc, dì par dì, scjafoiant la lôr pene intal butilion. Chi tu puedis cjatâ Sumbo, il Zingar, che di trente agns incà al compagne, cu la sô pive, ogni fieste dal paîs. Ma di pôc timp, di cuant che il mont si è voltât dal cjâf ai pîts, al è ancje rivât Franc, il Furlan, cu la sô armoniche. Un om magri, ros di cjavei, cuntun rincjin di aur te orele diestre. Un marangon bulo e brâf, un lavoradôr cence pâs o misure, e duncje stimât di ducj, ma ancje amant de musiche e dal vin. Il so public al è chel dai operaris che a vegnin dal forest e ancje i soldâts austriacs: slovens, cravuats, dalmatins, boems, galizians, tirolês, furlans. Il spieli di un mont che in curt si sarès sfantât come il puint, al sun des bombardis e dai canons. Ogni tant lu compagne un sunadôr di gusle, un strument a cuarde de tradizion balcaniche, un montenegrin muart di fam cence nancje un non di ricuardâ, obleât a domandâ la caritât par sorevivi. E ancje Šaha, la Zingare, une che e bêf cun ducj cence incjocâsi mai. Oms e feminis come lôr, pronts al cjant e al zûc, a son simpri stâts tal paîs e simpri a saran, nus conte Andric´. Origjinâi, e torotolei, fîs di une umanitât che e scjampe di ogni leç e di dutis lis costrizions. Cuant che un di lôr al mûr al ven simpri sostituît di un altri, a lui compagn, e il lôr destin al sarà chel di fâ cori vie il timp dai oms, rindint mancul penose la vite des gjenerazions, secul par secul. Franc il Furlan al reste une figure straordenarie, a pene piturade ma plene di sintiment e di passion. Propit come chel altri personaç che si cjate inte “Croniche di Travnik”, Giovanni Mario Cologna (Culugne!), un miedi che al lavore pal consolât gjenerâl de Austrie. Di pari venezian (par gno cont furlan sometût al domini di Vignesie), nassût in Epirus, e di mari dalmatine. Cussì si definìs intune cjacarade che e je une confession: “Chest al è il destin di noaltris levantins, che o sin il polvar de umanitât. O sin la intersezion jenfri orient e ocident, cence mai apartignî a un o a chel altri, e tibiâts di ducj i doi. O fevelìn dutis lis lenghis ma nissun nus ricognòs la nestre. O sin lis vitimis dal destin dai oms. O sin int di frontiere. O sin la linie che e divît il mâr de tiere, in continue trasformazion”. Une confession di perfet furlan. No mo? ❚
Dôs voltis in preson pes sôs ideis, par difindi coerence e moralitât
Ivo Andrić al nas a Travnik, piçul paisut intal cûr de Bosgne. Al jere il 1892. La famee si trasferìs in curt a Sarajevo, ma ae muart dal pari il frut al ven mandât a Višegrad, sul confin cu la Serbie, te cjase di une sô agne. Li al cres supant la linfe di une tiere di frontiere, plurâl e siore di cetantis lenghis, tradizions, culturis e religjons diferentis. Serps ortodòs e musulmans bosgnacs a vivin insiemi intun miscliç che al fâs inmagâ il piçul Ivo, insegnantji che la vite e je cetant plui interessante cuant che lis sôs architeturis si fasin complicadis. Di brâf student al ven mandât a Sarajevo par frecuentâ lis scuelis superiôrs. La grande citât là che ogni lenghe e ogni culture a cjatin dirit di esprimisi par ce che a son, i sugjerìs di scrivi e di impegnâsi inte art de leterature. In pôcs agns al fâs un percors straordenari, tant che si convinç tal profont dal dirit di ogni popul di autodeterminâsi midiant de lenghe e de culture prin, e dopo ancje sot dal aspiet politic. Cussì al aderìs al moviment “Srpsko-Hrvatska Napredna Organizacija”, che intal stes moment al condane la sotanance ae Austrie, ma ancje il nazionalisim esasperât sedi dai serps che dai cravuats, sperant intune soluzion che e metès adun dutis lis etniis a formâ un paîs grant, di lenghe slave, là che cravuats, serps e bosgnacs a podessin vivi libars, un dongje di chel altri. Cuant che e tache la vuere, in chel 28 di Jugn dal 1914, al ven suspietât di jessi un dai cospiradôrs de muart dal arciduche Franz Ferdinand e al va a finîle in preson. Dopo di un an, par mancjance di provis, lu fasin saltâ fûr, ma lu oblein a spostâsi intun piçul paisut dongje di Travnik, là che al jere nassût vincjetrê agns prin. E sarà une ocasion impuartante par lui: il timp a sô disposizion al vignarà doprât par lei, studiâ e scrivi, rivant a meti adun une straordenarie cussience storiche e leterarie dal so paîs. Ancje par chest, finide la vuere si trasferìs a Belgrât, gnove capitâl dal ream dai slovens, serps e cravuats a pene nassût: la Jugoslavie. E li al fâs cariere politiche e diplomatiche, tant che al tache a viazâ in dute Europe, ingrumant une esperience straordenarie cetant utile inte so ativitât di scritôr. Cuant che e scomence la Seconde vuere mondiâl si cjate a Berlin, inte sede dal consolât, e al scontarà la sô libertât inteletuâl e la sô coerence, finint une seconde volte in preson cuant che il Reich al invât la Jugoslavie, ai 6 di Avrîl dal 1941. Il so plui grant lavôr, “Il puint su la Drine”, al ven publicât intal Març dal 1945, doi mês prin che al finissi conflit. Al è un grant cjant di pâs, une maraveose microstorie de Bosgne che e devente metafore di dut il mont. La sô ativitât leterarie i ven ricognossude in ducj i paîs là che a son stadis voltadis lis contis che al scrîf, ma ancje la sô grande stature morâl, l’esempli cristalin de sô moralitât e de sô coerence a fasin di lui un autôr stimât e amât. Tant che ai 26 di Otubar dal 1961 al vinç il Premi Nobel pe leterature. Al murarà a Belgrât, intal ospedâl de citât, ai 13 di Març dal 1975. Al veve 82 agns. ❚
Agnul Floramo


text:
Une volte al jere Camber a dâ cuintri di ogni robe che e savès di furlan. Dopo che al è indagât par lis spesis fatis cui nestri bêçs, bonbons, gjitis in Val Badie, e vacancis al mâr, par un totâl di cuasit 20mil euros, il testemoni al è passât al segretari regjonâl de Cgil, Franco Belci. Ducj i doi triestins patocs.
Belci, tant par capîsi, al è un di chei par l’inglês al puest dal furlan, in prime file pal eletrodot, pe abolizion des provinciis: in sumis “Triest caput mundi”. Se cheste e fos la sô posizion personâl, amen. La cuistion grivie e je che al cjacare simpri di segretari de Cgil. A contin che cuant, cun tante timidece, intune riunion de Cjamere dal lavôr di Udin, cualchi sindacalist al diseve la sô propit su Terna, industriâi e ambient, il Belci no lu faseve nancje fevelâ. Dome lui e naturalmentri Triest.
La ultime chê altre dì ae cunvigne de Cgil su lis autonomiis locâl. Cussì Belci, par talian: «…evitant scurtis e derivis di fate localistiche o identitarie».
Duncje jessi e sentîsi furlans, ma a chel pont ancje slovens o no, al è une “derive identitarie”.
Ma i sindacaliscj furlans de Cgil no àno propit nuie di replicâ a cheste supierbie, a chest personaç? O forsit sono dacuardi cun lui? Se al è cussì che no vegnin plui a fevelâ di dirits e democrazie. ❚
✒ L’om di Buri
La CGIL di Belci e vûl scancelâ la muse dai furlan............
Une volte al jere Camber a dâ cuintri di ogni robe che e savès di furlan. Dopo che al è indagât par lis spesis fatis cui nestri bêçs, bonbons, gjitis in Val Badie, e vacancis al mâr, par un totâl di cuasit 20mil euros, il testemoni al è passât al segretari regjonâl de Cgil, Franco Belci. Ducj i doi triestins patocs.


text:
Il teatri in lenghe furlane «al covente par tignî vive une comunitât, che vuê e je menaçade di ogni bande»
Il teatri in lenghe furlane lu mastie di un pieç. Dai timps dal spetacul I Turcs tal Friûl. «In chê ocasion o ai scuviert il mont de culture furlane. Une sorprese totâl – al conte Massimo Somaglino -, ma o ai scugnût viodimi cemût che mi viodeve Elio De Capitani. Lui, Giovanna Marini… chei che a son rivâts di difûr, si son cjatâts une culture che lôr a valorizavin, nô furlans, invezit, par solit le sbassìn».
Atôr, autôr e regjist furlan, Somaglino al à lavorât cun regjiscj impuartants de sene teatrâl taliane e al à firmât lui stes la regjie, in plui che i tescj, di cetancj spetacui di impegn civîl. «Il teatri al è formazion, culture. Il so compit specific – e chi e sta la sô vere fuarce – al è chel di jessi spieli e critiche de societât, di meti in ridicul il podê, di fâ un discors ancje politic». Somaglino al sta puartant indevant un percors lunc di ricercje par diviersis esperiencis teatrâls peadis a events e personaçs de storie furlane, dispès par furlan. Ce vuelial dî, in dì di vuê, fâ teatri te lenghe mari? Somaglino al tache des criticitâts. Prin probleme: «No tu cjatis nissun in Friûl che al distribuissi e al che al fasi zirâ un spetacul in lenghe furlane o su la culture furlane dulà che no si ridi, parcè che la int e va a viodilu se si rît. E je une funzion sociâl impuartante ancje chê, ma ce ti restial dopo vêlu viodût? Par gno cont, un lavôr furlan al varès di lâ dapardut in Friûl, ancje se no si rît. Une volte al jere Rodolfo Castiglione che al sburtave in cheste direzion, cumò ducj chei che a fasin zirâ i spetacui – di Mittelfest al Ent regjonâl teatrâl – a cjalin dome i numars, in dam de cualitât. Si resone in tiermins di spetatôrs, di replichis fatis… ma la cuistion artistiche significhie alc o no?».
Velu il secont probleme: la cuistion artistiche. «Politics, diretôrs, organizadôrs di manifestazions a àn miôr lis robis che “a van ben par ducj” e invezit a varessin di scoltâ i artiscj, i scritôrs, i autôrs, i poetis, chei che a àn alc di dî, fûr des logjichis dome economichis, che a sdrumin dut e a omologhin». E chest discors al vâl tant di plui se si fevele di lenghe mari. «Prime dai Turcs, no pensavi di podê fâ teatri par furlan, po mi è someât pussibil, ancje parcè che o ai scuvierte dute une leterature furlane, dute une poesie, e alore Pasolini, Cantarutti, Cappello, Negro, Candoni e vie vie. Vuê o ai un pôc molât lis robis par furlan, o viôt che a son sberlis tal desert. Ce che si fâs, nol è poiât». Lis peraulis di Somaglino a pandin la acetazion amare di une situazion ingredeade dai mecanisims dal sisteme, ma nol è un rindisi. La impuartance dal teatri par furlan, te lenghe mari, espression di une culture, no si discut. Alore, ce fâ e cemût? «Nol covente un Teatri stabil, che al domande atôrs, regjiscj, spazis, senografiis… mantignî la struture al coste; ducj, o scuasi, i bêçs pal teatri furlan a laressin li, nol restarès nuie sul teritori – al dîs Somaglino -. O vin provât cu la Farie teatrâl furlane, che e à produsût une schirie di spetacui cu la regjie di Gigi Dall’Aglio. Jo o soi, invezit, par une robe vierte, plui sparniçade, condividude. Un artist al ven fûr di un humus, di un teritori. E sul teritori si à di invistî, no suntun singul artist o suntun singul progjet, ma su la pussibilitât che in tancj a fasin, che in tancj si cjacarin, che si fasin ancje erôrs, esperiencis diferentis, une dopo chê altre. Si à di lavorâ agns e agns par costruî un progjet coletîf superant la logjiche dal lavorâ ognidun par so cont, che al tachi dai zovins, un progjet che al meti adun, che si confronti, che al costruissi un public. Probabilmentri il timp di une legjislature, cinc agns, nol baste».
In sumis, si à di cjalâ lontan e divuardi a no fâlu, parcè che il teatri in lenghe furlane «al covente par tignî vive une comunitât, che vuê e je menaçade di ogni bande. O vin une Regjon a statût speciâl, ma la cuistion e je deventade dome economiche, no culturâl. Dulà ise la specialitât? No je! E à di jessi dentri tal pinsîr de int, te vision de int. Se une robe e je speciâl e je speciâl, tal sens che e à di fâ robis diferentis di chês che si fasin ator».
di Erika Adami


text:
Il «mâl dal modon» no je une malatie resinte in Friûl. Par vê la prove, baste dâi une cjalade ae storie dai tancj cjistiei, des toratis, des cjasis antighis che a son sparniçadis sul teritori: sdrumadis dilunc dai secui e simpri tornadis a fâ sù. Restant te suaze di chestis costruzions, il cjistiel di Cjaurià – vuê ancjemò maserie daspò il taramot dal 1976 – «te storie al è stât tornât a fâ sù par 27 voltis», al conte Sergio Gelmi di Caporiacco, president dal Consorzi pe difese dai cjistiei storics dal Friûl Vignesie Julie.
40 AGNS DI VITE_ Il Consorzi, che al à a pene fiestezât i siei cuarante agns di vite, al à tant che mission chê di prudelâ un patrimoni che in regjon al conte plui di 250 tra cjistiei e struturis fortificadis. «Ma il numar al è dal sigûr plui alt – al dîs il president –, par vie che tal nestri teritori lis testemoneancis di antighis costruzions a son une vorone, ancje se plui di cualchidune aromai sclupade tai boscs o ridusude a nuie plui che rudinaçs». Une mission, al zonte, che e je ancje culturâl, «stant che si trate di fâ sorevivi la nestre memorie, parcè che cence di chê un popul nol à storie».
Pe plui part si trate di costruzions adiriture preistorichis. Su chês fondis si son po poiâts i Romans e, dilunc i secui, i intervents medievâls e rinassimentâi. Un di chei cjistiei che in dì di vuê al è visitabil e che dute la sô storie se puarte miôr, al è chel di Vilalte di Feagne. «La part plui antighe – al conte di Caporiacco – e je la tor di vuaite e part des muris».
UN PATRIMONI IN BON STÂT_ Tal complès, lassant di bande i creps, il patrimoni architetonic «al è in bogn stât – al precise il president –. In gracie ancje de grande atenzion che chest patrimoni al à simpri vût de Regjon Friûl Vignesie Julie che, cu lis leçs regjonâls 10 e 77, e à proviodût e e proviôt ae sô conservazion». Di zontâ la impuartance dai ambients naturâi dentri e dulintor di chestis costruzions, che a conservin plantis e semencis raris.
Di simpri il Consorzi, e tai ultins agns cun plusoris iniziativis, al è impegnât a peâ chestis testemoneancis storichis cul turisim, lis istituzions, lis categoriis economichis e la int dal teritori. Un esempli e je la iniziative «Cjistiei davierts» che si fâs dôs voltis ad an (la prossime ai 4 e 5 di Otubar) e che e cjate l’interès di passe 9 mil di lôr. «Int che e torne ancje plui di une volte, seneose di sintî la storie e di gjoldi di chestis muris», al siere di Caporiacco che, par tornâ sul «mâl dal modon», al conte di un dai plui biei regâi che al à ricevût: un modon inflochetât cuntune curdele di arint.
Antonella Lanfrit
SPECIÂL – I nestris cjistiei............
Il «mâl dal modon» no je une malatie resinte in Friûl. Par vê la prove, baste dâi une cjalade ae storie dai tancj cjistiei, des toratis, des cjasis antighis che a son sparniçadis sul teritori: sdrumadis dilunc dai secui e simpri tornadis a fâ sù. Restant te suaze di chestis costruzions, il cjistiel di Cjaurià – vuê ancjemò maserie daspò il taramot dal 1976 – «te storie al è stât tornât a fâ sù par 27 voltis», al conte Sergio Gelmi di Caporiacco, president dal Consorzi pe difese dai cjistiei storics dal Friûl Vignesie Julie.


text:
«Âstu viodût ce fisco? Al è bastât un video su Facebook. O varai fat chel spetacul centenârs di voltis e, al di là dai compliments dal public, mai si jere viodude une robe dal gjenar. Trê minûts e o soi finide in dut il mont. Une robe di no crodi». Caterina Tomasulo e je la furlane dal moment: furlane di adozion, si capìs. Cun chel cognon cussì “bassarûl”, tant al è vêr che a un ciert pont si jere dade ancje il non di art di Catine la terone. E cun chel trat cussì comic, che magari tai furlans nol è masse presint. I cjavei a suste, la batule pronte e la marilenghe imparade chi, sul cjamp. Al è bastât che un tocut, curt, di un so monolic al las a finî su la rêt par che e fos cognossude, “clicade” e condividude. Un video che – ça va sans dire – al coione vizis e virtûts de lenghe, gramatiche e peraulis dai furlans. Ma po isal par da bon un cjapâ pal cûl? Al è plui un fâ notâ, sotlineâ, rimarcâ ciertis diferencis di lenghe e di cjâf, che cui che al è furlan o al vîf a messint dai furlans magari nol viôt.
––
Catine, o volarès scomençâ cul contâ la tô storie. Par esempli cemût che tu sês rivade chi, in Friûl, di Sant’Ilario, provincie di Potenza, Lucanie.
«O soi rivade in tren, vevi di lâ in Svuizare, il tren si è rot e mi sei fermade a Udin…»
––
Dai! Cheste e je une interviste serie. Jo o vuei la storie vere.
«Il treno al è vêr. O scugnivi lâ in Svuizare dai miei cusins a cirî di vore, però in chê volte no si cjatave nuie. Al jere il 1994. Di chê strade, mi soi fermade li di une amie a Gonârs, par une setemane. Mi à dite: metìn dai anunziis par cirî un lavôr, prove in Svuizare e se li no ves di lâ, torne chi che provin. In Svuizare no je lade ben, ma dopo di un mês la mê amie di Gonârs mi à dite: achì ti stan cirint. Jenfri i anunziis al jere un ristorant super chic, di Colorêt. Jo pensavi di no jessi ae altece: al jere masse. E invezit je ai fate. O ai scomençât tant che camarele. Po o ai viert un bar a Tarcint e lu ai gjestît par 14 agns, fint a l’an passât. Dopo o ai cedude la gjestion e o soi restade tant che dipendente e ae fin mi soi dite: cumò o polsi un moment e mi dedichi ae mê passion pal teatri. E intant e je rivade cheste ondade di popolaritât, dopo che o vevi decidût di lassâ il grumâl di bariste. Atore a timp plen».
––
Ma ce formazion âstu?
«No ai studiât di atore. Lu fasevi di frutine. A cjase mi clamavin “l’attrice”: dai 3 ai 9 agns, par ridi. Dopo plui nuie. O vevi dismenteât dut, ancje se ogni tant mi tornave la voie. Trente agns dopo, la ocasion me à dade la compagnie di Segnà»
––
Chescj tescj che tu scrivis, di dulà saltino fûr?
«Jo o ai dome butât ju cualchi osservazion. O vevi scomençât cun tun monolic par un concors in provincie di Terni. O vevi contât dal me viaç de Lucanie al Friûl cun Basilicata Venezia Giulia. Prin premi. Mi si è come impiade une lampadine: meti une lûs su lis diferencis jenfri nord e sud. Par vie che o sês fûr par fûr diviers de int dal sud. A mi mi pareve dut stramp: parfin il non des personis, il lengaç po dopo… jo su chê strade o soi lade indevant».
––
Ce ti isal plasût subit di chest teritori?
«Il vin!»
––
Il vin?
«Ancje il vin, ma plui di dut la etiche dal lavôr di bande de int. Il sens dal dovê. Il fat di podê lavorâ a cundizions umanis e di jessi paiâts, metûts in regule. Robe che li di me no esist».
––
Cumò tu sês atôr cul to ultin monolic.
«50 sfumature di friulano»
––
Ise une robe sadomaso sul furlan?
«Nooo… il riclam al è cussì, par ridi. Jo o cjapi pal cûl, ma insome: in mût simpatic. Cuant che i vuei ben a cualchidun, o cjapi pal cûl».
––
O pensi che la int a vedi capît la tô intenzion cun chescj spetacui.
«Di fat un dai plui biei compliments che o ai vût al è stât: “Si sint che tu nus vuelis ben”’. E e je vere. Il spetacul al va benonon: o soi plene di datis, parfin in Zenâr e Fevrâr».
––
Tu tu colaboris ancje cun Claudio Moretti.
«O lavorìn dispès insiemi. Lu ai cognossût al Festival di Cabaret a Attimis. E di li e je nassude la voie di colaborâ. Cun lui, ma ancje cun altris nons dal teatri furlan e cun la compagnie di Segnà, che cun chê al è scomençât dut».
––
I tiei monolics cemût si cumbinino cu la tradizion comiche dal teatri furlan?
«A son part di chel filon. Che al è ancje valorizazion de lenghe furlane. Jo lu fâs “di di fûr”. Jo mi inecuarç di robis che un di dentri nol pues viodi, par vie che al è masse dentri. Un che al ven di fûr al mostre il so pont di viste: par chest motîf o vin dibisugne l’un di chel altri par capî dulà che o sin».
––
Indi ise cualchi peraule dal dialet de Lucanie che si incrose cul furlan?
«Ah lis primis voltis, ce fature cun chel “cumò”. Par me al jere il comodin. E no capivi ce che la int a cirive di continui tai comodins. Une altre peraule: “vuê”. La int e diseve “vuê” e jo mi ziravi di scat, in automatic. In teronie “vué” si dopre par gafâ la atenzion di cualchidun».
––
Scuse ma no ti ai fat la domande di gossip. In chest to continui sgarfâ su lis diferencis nord -sud: âstu cjatât almancul l’amôr chi in Friûl?
«Ehhh, o ai cjatât ancje chel: però o sin doi vedrans. Jo o soi vedrane e lui ancje. Si volìn ben: ma di vedrans. Rispietin la vedranitât l’un di chel altri».
––
I tiei gjenitôrs sano dal to sucès?
«Me sûr sì: e je sui social. I miei gjenitôrs no san dal dut la puartade. Par lôr o soi a vore la sù tal cjanton dal Nordest. E par lôr o soi simpri Catine, che di piçule e zuiave a “l’attrice”». ❚
✒ Oscar Puntel
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Dree Venier
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
La tiere e la grepie / 2022: An internazionâl de pescje artesanâl e de acuicultureAdriano Del Fabro – diretôr dal bimestrâl “SoleVerde”
Par une economie blu simpri plui sostignibile Lis Nazions Unidis a àn declarât il 2022 “An internazionâl de pescje artesanâl e de acuiculture” (Iyafa 2022), rimetint ae Fao il coordenament des ativitâts di sensibilizazion sul teme.◆ Il pes, i moluscs, i crustacis e lis alighis a son part ad implen des dietis, des ereditâts culturâls […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
Preambul dal tradutôr grêc
Prime part
LA SAPIENCE DI DIU TE VITE DAL OM
Riunde de sapience
1 1 Dute la sapience e ven dal Signôr
e e reste cun lui par simpri.
2 Il savalon dal mâr, lis gotis de ploe,
i dîs dai secui, cui rivial a contâju?
3 L’altece dal cîl, la largjece de tiere,
la profonditât dal abis, cui rivial a splorâlis?
4 La sapience e je stade creade prin di ogni robe,
tant che inteligjence ch’e capìs e je di simpri.
5 La lidrîs de sapience a di cui ese stade pandude?
E lis sôs finecis cui lis cognossial?
6 Dome un al è sapient; al è une vore trement
e al è sentât su la sô sente.
7 Il Signôr in persone le à creade,
le à viodude e le à misurade,
le à strucjade sun dutis lis sôs voris.
8 Si le à secontri che le à dade,
lui ur e à regalade a di chei che i vuelin ben.
Il timôr di Diu
9 Il timôr dal Signôr al è glorie e braure,
al è gjonde e corone di ligrie.
10 Il timôr dal Signôr al indalegre il cûr,
al dà gjonde, ligrie e vite lungje.
11 Chel ch’al tem il Signôr si cjatarà ben tal ultim,
te dì de sô muart lu benedissaran.
12 Cjaveç de sapience al è vê timôr dal Signôr,
ur ven dade ai fedêi tal grim de mari.
13 E à metût il so nît framieç dai oms cun fondis eternis,
e sarà dade in consegne a la lôr dissendence.
14 Spice de sapience al è vê timôr dal Signôr;
jê t’incjante cun ce ch’e bute.
15 Ur jemplarà la cjase seont lis lôr bramis,
e cui siei prodots i lôr cjascj.
16 Corone de sapience al è il timôr dal Signôr;
jê e fâs nassi pâs e buine salût,
17 e sparnice savê e cognossince fine,
e fâs cressi la glorie di chei che le àn.
18 Lidrîs de sapience al è vê il timôr dal Signôr,
i siei ramaçs a son une vite lungje.
Passience e scletece
19 La rabie no juste no varà nissune scuse,
pa la cuâl l’eces de ire al fasarà colâ.
20 L’om passient al sa paronâsi in timp,
ma po al varà sodisfazion.
21 Par un trat di timp al plate i siei pinsîrs,
ma i lavris di tancj a fevelaran dal so sintiment.
22 Tes arcjs de sapience a son proverbis savis,
ma pal pecjadôr e fâs spessie la religjon viers Diu.
23 Se tu bramis la sapience, met in vore i comandaments,
cussì il Signôr t’e darà;
24 parcè che tal timôr dal Signôr e je savietât e insegnament,
a lui i plâs fedeltât e mitece.
25 No sta spreseâ il timôr dal Signôr
e no sta sdongjâti di lui cuntun cûr dopli.
26 No sta fâ il fals denant dai oms,
ma sta atent ai tiei lavris.
27 No sta alçâti masse, par no colâ
e tirâti intôr il disonôr.
28 Il Signôr al palesarà i tiei segrez
e ti svergognarà denant de semblee,
29 parcè che no tu sês lât indenant tal timôr dal Signôr
e il to cûr al jere plen di imbroi.


text:
Une disgracie
In chê dì, la zornade fin di buinore e jere stade cjalde. Pareve, soredut sot misdì, che il soreli al spacàs i claps. No dome il cjalt al faseve clopâ lis gjambis, cun chel scjafoiac al pareve di no tirâ flât.
Il taramot o no sai se la burascje di cualchi Sant prime di usgnot, e diseve puare mê none, e fasarà tremâ dut il paîs, cun dute le campagne ator ator. Al pareve propit di stâ intune zornade speciâl, lâ che al podeve sucedi di dut. Forsit par chest no vevin vuacât nancje i cjans di Vigji Brunel e il gjal di Margarite no si jere sintût cjantâ. Dut al pareve propit un presintiment.
Bielzà jerin passadis lis cuatri e Ferucio al veve za imbrenât il cjaval par lâ te Sesarute a cjamâ il fen. Ma cuant che dut al jere pront par partî Don – Don – Don la cjampane dal cimitieri e sunave a muart e l’aiar che al veve tacât a movi un pôc lis fueis dal cacâr al puartave chel sun di dolôr cussì net che al pareve di velis dongje. Il borc si jere fat dut scûr e grues nûi neris, bas, che al pareve di tocjâju, a lassavin colâ cualchi gote di ploie.
Chê cjampane che sunave a muart e chel timp che al dave su, a vevin smot dut il borc. Cui isal muart? ducj si domandavin cjalantsi tai voi? E si che nol steve mâl nissun. “Dome le vecje dai Drions, Mariute, cun chê bronchite, e pareve vès di lâ vie par simpri, puarete, – e diseve Ulive – ma vuê sô fie Rine mi a dit che si è dade di ca.”
Sù pe androne, spauride e cence flât, intant e jere rivave Dirce, che tornave da place. Finide la polse, subit dopo gustât, e jere lade in speçarie par comprâ lis midisinis da pression.
Tornant indaûr viers cjase si jere inacuarte che ducj a cjaminavin spedîts su la strade par Cjaurià, fermantsi fûr dal puarton dal curtîl dai Meons, lâ che tacade al fossâl e jere ferme la machine dai carabinîrs, che faseve pensâ al lis piês robis. Ce isal sucedût? E jere la domande che si fasevin ducj? Ma eco une berghelade, un non, Rino, cheste non tu vevis di fame, no me meretavi….
E eco ancjemò un urli e simpri chel non, Rino. Il non di un dai fîs di Mafalde, di lunc cun so fradi in Svuizare e a vore come muradôr. Al jere colât de armidure e restât lì, puaret, frêt come il fier di un martiel.
Dut il dopo di misdì la int dal borc si jere fermade par chê disgracie sot i nûi che al pareve puartassin burlaç e tampieste e che dome sot sere, l’aiar, ju veve fats svolâ in altris lûcs.
Intant si jere fat scûr e inte androne e su le strade si contave dome di Rino, de sô vite, di Franca che lu varès sposât a pene finide la stagjon. Dut il mont si jere fermât. Sôl cualchi gnotul che al pareve al les a sbati tai scûrs dai barcons no la finive cui soi svoi. Lis feminis no vevin preparade nancje la cene, tant, par i fruts, une scudiele di lat frêt e bastave e par chei oms un fregul di lidric e, se al jere, un ûf dûr al jere plui che vonde. Pensavin nome che no si podeve no lâ a la vegle a cjase di Mafalde.
di Nello Malisano


text:
PASSIZÎRS MEDI ORIENT +5,7 %, EUROPE DI JEVÂT –15,1 %, LOW COST CARRIER –9,0 %_ Daspò di cinc agns di cressite grandonone, il VIE al à segnât tal 2009 un câl dal 8,3 par cent dal trafic passizîrs. In totâl, l’an passât a son stâts 18 milions 114 mil passizîrs (-1,6 milions), cun 243 mil 430 jevadis e rivadis. Pal 2010, si spiete une cressite dai passizîrs dal doi par cent. Il Consei di Aministrazion dal Flughafen Wien AG al viôt buinis prospetivis di cressite a lunc tiermin: in gracie de sô posizion gjeografiche, Viene e reste il principâl centri di conession pe Europe orientâl cun 45 svoi. Par fâ un paragon, 38 destinazions par cheste part di Europe a partissin di Francfurt, daûr al ven Munic cun 35, Milan al à invezit dome 16 liniis.
UNDIS SOCIETÂTS A BAS PRESIT A PARTISSIN REGOLARMENTRI DI VIENE_ Un toc significatîf dal svilup dai passizîrs si regjistre pai Low Cost Carrier. L’an passât chestis societâts a àn traspuartât cuatri milions 188 mil passizîrs: chi al è stât un câl dal 9 par cent. Prime fra i vetôrs a bas presit, e je la NIKI cuntun milion 663 mil passizîrs, secont Air Berlin cuntun milion 365 mil passizîrs. In dut, undis societâts a bas presit a partissin regolarmentri di Viene.
Misurât te classifiche des compagniis aeriis par cuote di passizîrs, il grup Austrian Airlines al è il prin cul 49,5 par cent; daûr a vegnin NIKI cul 9,2 par cent, Air Berlin cul 7,5 e Lufthansa cul 5,6 par cent.
JANEZ ERAT
TERITORIS – AUSTRIE. Svilup dal trafic aeri tal 2009............
PASSIZÎRS MEDI ORIENT +5,7 %, EUROPE DI JEVÂT –15,1 %, LOW COST CARRIER –9,0 %_ Daspò di cinc agns di cressite grandonone, il VIE al à segnât tal 2009 un câl dal 8,3 par cent dal trafic passizîrs. In totâl, l’an passât a son stâts 18 milions 114 mil passizîrs (-1,6 milions), cun 243 mil 430 jevadis e rivadis. Pal 2010, si spiete une cressite dai passizîrs dal doi par cent. Il Consei di Aministrazion dal Flughafen Wien AG al viôt buinis prospetivis di cressite a lunc tiermin: in gracie de sô posizion gjeografiche, Viene e reste il principâl centri di conession pe Europe orientâl cun 45 svoi. Par fâ un paragon, 38 destinazions par cheste part di Europe a partissin di Francfurt, daûr al ven Munic cun 35, Milan al à invezit dome 16 liniis.


text:
Titul e preambul
1 1 Peraulis di Amos, un dai piorârs di Tekoe, ch’al à viodût tune vision cuintri di Israel tai dîs di Ozie re di Gjude e tai dîs di Gjeroboam fi di Joas re di Israel, doi agns prin dal taramot.
2 Al disè:
“Il Signôr al rugnarà di Sion
e di Gjerusalem al butarà fûr la sô vôs,
e a fasaran corot lis pradariis dai pastôrs
e la spice dal Carmêl si secjarà”.
Damasc e Sirie
LIS “PERAULIS” DI AMOS
Judizi cuintri dai forescj e cuintri di Israel
3 Il Signôr al à dit cussì:
“Par trê delits di Damasc
e par cuatri no fasarai tornâ indaûr la mê sentence:
parcè che a àn batût
cun batadoriis di fier il Galaad.
4 O mandarai il fûc dentri de cjase di Cazael
e al glotarà i palaçs di Ben-Adad.
5 O crevarai il gàtar di Damasc
e o fruçarai la int di Bikat-Aven
e chel ch’al à la mace di re a Bet-Eden.
E il popul di Aram al larà presonîr a Kir”.
Lu à dit il Signôr.
Gaze e Filistee
6 Il Signôr al à dit cussì:
“Par trê delits di Gaze
e par cuatri no fasarai tornâ indaûr la mê sentence:
parcè che a àn menât vie presonîrs
dute la int, dal prin al ultin,
par metile tes sgrifis di Edom.
7 O mandarai il fûc dentri des muris di Gaze
e al glotarà i siei palaçs.
8 O fruçarai la int di Asdod
e a Ascalon chel ch’al à la mace di re,
e o slungjarai la mê man cuintri di Ekron
e a muraran i filisteus restâts”.
Lu à dit Adonai, il Signôr.
Tîr e Fenicie
9 Il Signôr al à dit cussì:
“Par trê delits di Tîr
e par cuatri no fasarai tornâ indaûr la mê sentence:
parcè che a àn metût tes sgrifis di Aram
dute la int menade vie
e no si son visâts dal lôr pat di fradis.
10 O mandarai il fûc dentri des muris di Tîr
e al glotarà i siei palaçs”.
Edom e Amon
11 Il Signôr al à dit cussì:
“Par trê delits di Edom
e par cuatri no fasarai tornâ indaûr la mê sentence:
parcè che i à corût daûr cu la spade a so fradi,
e al à scjafoiât il boncûr dentri di sè;
la sô ire e slambrarà in eterni
e la sô rabie e vegle simpri sore di lui.
12 O mandarai il fûc in Teman
e al glotarà i palaçs di Bozre”.
13 Il Signôr al à dit cussì:
“Par trê delits dai fis di Amon
e par cuatri no fasarai tornâ indaûr la mê sentence:
parcè che a àn sbudieladis lis feminis di Galaad
ch’a spietavin,
par slargjâ ancjemò di plui il lôr confin.
14 O impiarai il fûc dentri des muris di Rabe
e al glotarà i siei palaçs
cun grant sunôr te dì de batae,
cun grant burlaç te dì de boadice.
15 Il lôr re lu menaran vie presonîr,
lui insieme cui siei princips”.
Lu à dit il Signôr.


text:
In spiete di une scuele par furlan che no ven, tocje fâ cont sul talian par fâ scrivi furlan i uficis publics. E cussì la Regjon e metarà a disposizion dai Ents publics dal F-VJ, un imprest informatic pe traduzion, semplice e simultanie, dal talian al furlan. Il servizi al sarà indreçât ai dipendents di Regjon, Comuns, Aziendis pai Servizis Sanitaris, Ospedâi, Ents Regjonâi e altris Ents locâi de aree furlanofone. La iniziative e je finanziade de Regjon Friûl-Vignesie Julie cun 30.000 euros e puartade indevant dal pont di viste tecnic di Insiel che e à cuistât, par 12 mês, il program di traduzion automatiche “Jude3” realizât de societât cooperative Serling. Jude, dal verp “judâ”, ma ancje de detule che e dîs che “tradusi al è tradî” (e duncje al è un riferiment a Jude, il biblic traditôr par ecelence), al è un program che al garantìs un servizi di traduzion automatiche di alt nivel. Jude al analize il test talian e lu trasforme in lenghe furlane. Clâr che un tradutôr automatic, par ben che al funzioni, nol pues jessi perfet: al varà simpri bisugne di cualchi sestament.
FUNZIONAMENT_ E cussì, in curt la Direzion Autonomiis locâls e inviarà une mail par spiegâ cemût discjamâ Jude. Su la schermade dal pc di ogni dipendent si viodarà ancje un leam al sît de ARLeF che al indrece ae sezion dal Grant Dizionari Bilengâl Talian-Furlan e al Coretôr Ortografic Furlan che al analize il test, segnalant erôrs di ortografie e sugjerint lis corezions pussibilis. In gracie di un Plug In, il coretôr al agjìs in maniere direte su la pagjine word dal test. Tra i imprescj informatics pe traduzion on line in lenghe furlane al va infin segnalât Jude Meteo, presentât dal diretôr di Osmer FVG Stefano Micheletti, che al tradûs in maniere automatiche lis informazions meteo in gracie di une memorie di plui o mancul 9.000 formulis e frasis dal lengaç des previsions, garantint un servizi a alte tecnologjie.
FORMAZION_ Tacant dal Zenâr dal 2016, a son previodûts trê incuintris formatîfs sul teritori (Tumieç, Gurize, Pordenon) par ilustrâ lis potenzialitâts dal tradutôr, indreçâts a ducj i subiets coinvolts. Vie pai incuintris e sarà dade dimostrazion pratiche dal funzionament e la Regjon e invidarà a disfrutâ ad implen cheste altre oportunitât di cressite comunicative. Si spere no masse “standardizade”: o sperìn te capacitât dai operadôrs. ❚ ✒ Redazion/ARC/EP
Biadelore la Regjon e jude il furlan. Lu fâs cun… Jude, il servizi di traduzion automatiche............
In spiete di une scuele par furlan che no ven, tocje fâ cont sul talian par fâ scrivi furlan i uficis publics. E cussì la Regjon e metarà a disposizion dai Ents publics dal F-VJ, un imprest informatic pe traduzion, semplice e simultanie, dal talian al furlan. Il servizi al sarà indreçât ai dipendents di Regjon, Comuns, Aziendis pai Servizis Sanitaris, Ospedâi, Ents Regjonâi e altris Ents locâi de aree furlanofone. La iniziative e je finanziade de Regjon Friûl-Vignesie Julie cun 30.000 euros e puartade indevant dal pont di viste tecnic di Insiel che e à cuistât, par 12 mês, il program di traduzion automatiche “Jude3” realizât de societât cooperative Serling. Jude, dal verp “judâ”, ma ancje de detule che e dîs che “tradusi al è tradî” (e duncje al è un riferiment a Jude, il biblic traditôr par ecelence), al è un program che al garantìs un servizi di traduzion automatiche di alt nivel. Jude al analize il test talian e lu trasforme in lenghe furlane. Clâr che un tradutôr automatic, par ben che al funzioni, nol pues jessi perfet: al varà simpri bisugne di cualchi sestament.


text:
Un cuc, curiôs e plen di amirazion, lu merete l’Imperi di Orient, là che su la sente di Costantinopoli al è un om che si considere l’unic vêr erede, rapresentant di ce che al jere stât l’Imperi roman. E dal moment che Rome no je plui di tant timp la capitâl (colade, come che si sa, intal 476), ancje il vescul di chê citat aromai decjadude e tibiade, al varès vût di rinunziâ ae braùre e ae presunzion di fâsi clamà kaθoλιkός (katholikós) ven a stâi “universâl”, dal moment che la sô catidre no jere propit plui universâl. La stice – nus al conferme la storie – e nas di lontan, adiriture di chel an 1054 cuant che il patriarcje di Bisanzi al decît di separâsi dal Ocident, refudant di sometisi a Rome, e mantignint un rituâl orientâl fintremai cumò plen di sugjestions antighis, che ancjemò ai nestris timps al resist a ogni riforme, e che al è cognossût tant che Ortodòs.
◆ Cetant interessante e je le storie di chest patriarcjât, cussì dongje, par tancj aspiets, a chel de nestre Aquilee. Di li a vignirin fûr i doi muinis Ciril e Metodi, che inte solitudin dal “scriptorium” dal munistîr di Ohrid, in Macedonie, a pensarin ben di pandi la peraule dal Signôr intune lenghe che no fos chê greghe o chê latine, espression de istituzion e de autoritât, duncje identificade cui sorestants, ma pluitost in chê dal popul dai fedêi. Dal moment che al jere just e sant che un popul al podès preâ il non dal so diu doprant lis stessis peraulis che al veve imparât di sô mari, parcè che la Glesie e je mari e se no fevele ai siei fîs cuntune “lenghe mari”, bisugnarès pluitost clamâle madrigne, o adiriture sperâ di jessi vuarfins. Peraulis ruspiosis, fuartis e cetant scletis, che a ricuardin – e tant di dongje – lis stessis che secui plui tart a varessin pronunziadis e ditis – e ancje, par nestre fortune, scritis – inteletuâi furlans de grandece di pre Checo Placerean e di pre Toni Beline. O sin invezit intal secul IX. Mil agns prime! E la opare di traduzion di Ciril e di Metodi, adun cul lôr trop di tradutôrs e di copiscj, e reste la prime testemoneance di un sfuarç straordenari e mai viodût prime, ancje di adatament linguistic, parcè che cul jutori di ducj a elaborarin un alfabet che al rivave a tignî cont dai suns e de musiche che e apartignive ae lenghe di chei popui che a levin a evangjelizâ, la plui part di çocje slave (Bulgars, Serps, Morâfs). Al nassarà cussì l’alfabet glagolitic, pari dal plui resint cirilic, tant difondût e ben doprât di jentrâ ancje intai confins dal Patriarcjât di Aquilee, ven a stâi in Istrie e intes valadis dal Nadison, là che in cualchi canoniche là che si fevele ancjemò po naš, al ven conservât cualchi esemplâr preziôs di libri liturgjic a stampe, un vêr tesaur di identitât e di fede. Nol baste. La plui part dal contribût par voltâ lis oparis dai filosofs grêcs e sarà ufierte dai inteletuâi bizantins, che a permetaran ae Europe ocidentâl di tornâ a gustâ la sapience, par esempli, di Platon, semence di chel Umanisim che al jere daûr a sflorî. ❚


text:
Ai 26 di Novembar la conference “Passi nel mondo”
Cemût vegnie vivude la Zornade internazionâl par la eliminazion de violence su lis feminis intal rest dal mont? A cheste domande rispuindaran doman, ai 26 di Novembar, aes 5 e mieze in sale Ajace (place Libertà), trê continents diferents: Europe, Afriche e Asie par vie da lis testemoneancis di rapresentants di associazions o mediatôrs culturai.
Invidadis dentri dal calendari di apontaments di “Passi Avanti”, di fat, a intervignaran la mediatore culturâl Hakiraj Najada e lis feminis de associazion par feminis “La Tela” par fevelâ di Albanie, la mediatore culturâl Awa Diallo Kane e la Associazion Mediatôrs Comunitât Onlus par contâ di “donne, violenza e Africa” e, par finî, Mrs Subitha Tomas, rapresentante de delegazion indiane in visite in citât in chescj dîs in gracie de colaborazion de associazion Women International Onlus.
L’ingrès al è sore nuie fin al finî dai puescj disponibii.


text:
Ai doi di Mai passâts, un comunicât de agjenzie gjornalistiche ANSA al ripuartave i dâts di une rilevazion Audiweb-Nielsen, che nus indiche tant che la regjon di Italie cu la cuote plui grande di utents atîfs su Internet in relazion ae popolazion. Trê personis su dîs che a son a stâ in Friûl-V.J. a frecuentin in maniere ative la Rêt te zornade medie, e chest nus met ai vertiçs nazionâi te classifiche des regjons conetudis. Sigûr, a son chei che sul web a lavorin e che a son conetûts dut il timp, e chei che magari a controlin dome la pueste eletroniche o pûr che a rispuindin a une batude su Facebook, ma l’impuartant al è che chest al sucedi cuotidianementri, segnâl che la frecuentazion de Rêt e je deventade un fenomen “normâl”, une abitudin, une pratiche sociâl come il lâ a fâ la spese o il comprâ il gjornâl in edicule.
Cun di plui, si à ancje di tegnî presint che in Regjon a son a vuê largjis zonis li che no rive la ADSL, dulà che i citadins a patissin i discomuts dal digital divide, di intindi plui tant che spartiaghis digjitâl che come divari, stant che concretementri cheste disparitât di tratament te fruizion di Internet e impedìs a tancj di esercitâ chel dirit al acès che o volaressin viodi garantît par leç.
A Tavagnà al è un Distret tecnologjic dedicât ae inovazion tai setôrs dal digjitâl e des telecomunicazions, e pûr in maniere paradossâl la part bande nord dal Comun no à colegament ADSL.
Tancj paîs de Basse, nocate che tai agns si sedi provât a realizâ conetivitât midiant ondis radio, a patissin a vuê une pessime cualitât de conession, obleant i citadins a indotâsi di clavutis ADSL ufiertis dai operadôrs di telefonie mobile, plui costosis e mancul eficientis rispiet a une rêt fisse operante su lis liniis telefonichis (vuê sul doplin di ram, doman si spere su fibre otiche).
Di tancj agns o combatìn cuintri il digital divide. Si puedin puartâ argomentazions di nature economiche (il setôr de Tecnologjie de Informazion e de Comuncazion vuê al vâl cuasi il 10% de economie europeane, in tiermins di PIL e di ricjadudis ocupazionâls), o pûr dal pont di viste etic si puedin meti in lûs i dirits dai Citadins al acès ae informazion.
Di sigûr, coneti in maniere decente dut il teritori al varès di jessi une prioritât assolude des politichis regjonâls dai prossims trê agns, par une cuistion di civiltât.
Giorgio Jannis
FURLANS, DIGJITAIT FURLAN – LICÔF. I furlans a digjitin furlanGiorgio Jannis
Ai doi di Mai passâts, un comunicât de agjenzie gjornalistiche ANSA al ripuartave i dâts di une rilevazion Audiweb-Nielsen, che nus indiche tant che la regjon di Italie cu la cuote plui grande di utents atîfs su Internet in relazion ae popolazion. Trê personis su dîs che a son a stâ in Friûl-V.J. a frecuentin in maniere ative la Rêt te zornade medie, e chest nus met ai vertiçs nazionâi te classifiche des regjons conetudis. Sigûr, a son chei che sul web a lavorin e che a son conetûts dut il timp, e chei che magari a controlin dome la pueste eletroniche o pûr che a rispuindin a une batude su Facebook, ma l’impuartant al è che chest al sucedi cuotidianementri, segnâl che la frecuentazion de Rêt e je deventade un fenomen “normâl”, une abitudin, une pratiche sociâl come il lâ a fâ la spese o il comprâ il gjornâl in edicule.


text:
Chest progjet al è nassût dentri dal percors di tecnologjie: obietîf finâl al è stât chel di fâ cognossi ai fruts il mecanisim doprât par stampâ e la storie de stampe e chel di realizâ ae fin la
Il percors al partìs dal plasè che a àn i fruts di cognossî carateristichis, compuartaments, guscj dai animai. Ju àn cognossûts intun cjasâl e a podaran incuintrâju ancjemò ator pal mont. I
La sielte dal percors e je nassude de dibisugne di fruts e frutis di sperimentâ lis tecnologjiis; tignût cont de esposizion continue a chescj imprescj, la insegnante e à volût ufrî un svicinament
Il percors “La vuere dopo la vuere” al cjate la sô motivazion te volontât di puartâ i fruts e i fantacins a rifleti su lis conseguencis de vuere e sui efiets lassâts de prime o de seconde vuere
In timp di Lead al è stât proponût un video realizât des Mestris che al rapresentave la realizazion di un clap, colorât o cun scrite une peraule o une frase. Chest clap al vignive poiât intun
Cheste e je la documentazion di un percors sperimentât dentri di una progjetazion finalizade ae unitarietât dal curicul verticâl, daûr des Indicazions Nazionâls dal 2012. I protagoniscj a son
Lis tradizions dal Friûl a son une vore coinvolzentis in gracie de fuarte componente misteriose e fantastiche che lis travane. Lis tradizions a son stadis presentadis traviers la vision di
Chest percors al à volût fâ cognossi ae classe cuarte de Scuele Primarie ‘Fruch’ di Udin autôrs, artiscj dai timps passâts e lis lôr oparis in maniere gustose e divertente. Midiant i
Il progjet al à svilupât ducj i cjamps di esperience: i fruts a àn realizât e po zuiât insiemi tai habitat des storiis di Esôf, a àn tocjât cu lis lôr mans materiâi di diviers gjenar e nature, a
Il progjet “ATOR PAL FRIÛL” al nas dal desideri di promovi e rinfuarcî la union tra il paîs e la comunitât educante li che i frutins a son inserîts, intune otiche di colaborazion, di


text:
#04 – Vuê o sin, doman no sin Se pensìn un pôc parsore cuant che il dì al vierç buinore, vuê o sin, doman no sin, a doprâ i minûts de ore Ducj a san che in chest mont nô sin nie altri che fituâris, destinâts di vuê a doman a fâ manties di bocâi Tant al vâl doprâ chest [...]
Categorie: Gjenar poetic
#20 – Cuviert di nûi e stelis Mi veis ingomeât. Us al vevi dit za timp fa. E cumò lu ai fat! Voaltris cun la vuestre maniere di vivi. Oms e feminis plens di tristerie. Bogns dome di viodi il mâl in chei altris. E pronts a fâlu ae prime ocasion. Sotans devant di ducj i potents e incarognîts cuitri [...]
#13 – Cjasute di mont Cjasute di mont ormai bandonade, cu lis oris de tor che no batin zornade Sôl le aghe e il soreli a visin a planc, il cori dal timp ch’al va indenant Puartis di cjase cence parons, batudis da l’aiar insiemit balcons Sunsûrs e rumôrs che parin clamâ, la int che pal mont je lade a [...]
#11 – Ce che al reste Une altre dì che al si alçave cu la domande: Lassarèssial la cjase? Cheste cjase plene di vôs che a jerin passadis, e di memoriis che a rondolavin dì e gnot par lis stanziis vueidis. Mûrs, mobilie e imprescj traviersâts di rivocs profonts, cussì profonts che no i permetevin di bandonâle. Odôrs, cjantons, emozions. [...]
#06 – La cjase Cuant co jeri frut, la vecje cjase di piere dai nonos e jere la mete ansiade des mês vacancis. Si cjatave intun sît di flabe, daûr di jê, cuasi cuasi si podeve tocjâ cun mans la mont Bernadie, devant e veve un prât e un riul che al menave jù a val la frescje aghe de [...]
#03 – Il mâr in cjase Mai al è un mês bielonon: l’aiar lizerin e cjalt il just, plen di parfums delicâts di flôr di naranç e bergamot. I colôrs des begoniis a trasformin lis cjasis in palaçs dai siums plui biei. Une cjase jenfri chês altris si distache, parcé che si pues viodile dal mâr, inte piçule isule, pierdude [...]
02 – Tornâ a cjase La lûs e jentrave dai bûs de persiane rote balant cul polvar dilunc di une musiche che a sintivin dome lôr. Il soreli crevadiç de Sierade al slargjave i rais come dêts luncs che a cjareçavin lis cjadreis e la taule tal tinel, parsore des monts di gjornâi e robis vieris che a taponavin il [...]
Nina in chȇ matine no rivave a jevȃsi e si messedave tal jet come se une fuarce le blocàs, ma e jere dome la sȏ agjitazion che no le lassave di cuant che e veve cjapȃt chȇ letare che e veve subit platȃde in fonts dal cassetin dal armaron de cjamare e no veve vȗt ancjemò il coragjo di leile. [...]
Intune cjase amie o viodei un confessionari, mi diserin di vêlu cuistât intune buteghe di antichitâts. Al jere ancjemò in gjambe, tirât a lustri, cu la sô biele tendinute colôr pinitince. E ca mi disei; dome Diu al savarà cetancj pecjadôrs che a pleiarin i zenoi su chel scagnel, denant di chê gridele, contantji i pecjâts a traviers di chês [...]
#13 – Cencegjambe E jere une volte un vecjo cjan salvadi, une vore brut, spelât e strissinît. Talmentri magri che si viodevin fin lis cuestis. Lu clamavin Cencegjambe, parcè che al veve pierdût la gjambe daûr. Al jere savint, cun dut ce che al veve passât. Fin di picinin, al jere un spirt libar e cjaviestri, plen di vite. Une [...]
#8 – Un svoletâ di alis Come ogni dì, Fidrì si sentà tun banc dal parc, simpri tal stes. I deve di mangjâ ai siei amîs colomps. Dulintor al jere un buligâ di alis e un bruntulâ di volatii che a rivavin dantsi dongje a siei pîts in spiete che al vierzès il sacut e al tiràs par aiar une [...]
#24 – Flabe par une vite Lagrimis di soreli a travanin il ricam de tende, intun zûc di riflès che a sgurletin ator pe stanzie. Ca di pôc la vite e madracarà pe puarte, ma par cumò l’unic a fânus compagnie al è il cidinôr che al rivoche dai nestris ricuarts. Tu tu polsis intune galete di bleons, e a [...]


text:
Ghite, mestre di scuele elementâr a Rabil tal 1953. Vincj agns, a pene vinçût il concors, trasferide di Spilimberc.
I stivaluts di corean a cjalcjin la nêf, un pas daûr di chel altri. Glace e frêt. Il flât al devente sbuf di vapôr tal cidinôr di une albade blancje tant che dut il paisaç. Su di une altre nêf Bruno, il pari di Ghite, dîs agns prime al veve pierdût par simpri il so troi, in Russie. E nol jere plui tornât a cjase, come in tancj de sô classe, glotût inte gose nere di une vuere sassine, lassant a cjase une nuvice ancjemò masse zovine e chê frutute di dîs agns, cul non profumât e sempliç di une rosute di cjamp: Margherita, ae anagrafe fassiste. Ghite par ducj chei altris.
E jere ancje lade ben, che il cagon di uficiâl comunâl al cirive di conseâ so pari a clamâle Germana, dal moment che propite in chel an alì Hitler al vinceve lis elezions a Berlin. Che di sigûr, il Duce al varès fatis grandis robis cun chel grant statist che si jere simpri dimostrât entusiast de politiche di Mussolini. “E alore, o podaressis clamâle Italia!”, i disè a so pari, segnant ben letare par letare e cuasi saltant in pîts, cul braç lunc tirât ae mode romane. Che invezit, di bon contadin, il pari al veve insistût – e par fortune – pal non di une rose.
Cuissà mai cetant braurôs che al sarès stât il pai: brave a scuele, diligjente e plene di passion, studiose e scrupulose, cuasi obleade a paiâ cul titul di studi il sacrifici di dute la famee par fale studiâ a Udin. E cumò, a vincj agns a pene finîts, finalmentri mestre. Un mistîr preseât e rispietât. Prime assegnazion: Cave del Predil. Che se il guvier fassist al jere colât, la fassistizazion dai nons di paîs invezit e resisteve, dal moment che i abitants e jerin convints di vivi a Rabelj, o a Raibl, mighe a Cave! Ma Ghite e veve une vite devant dai voi, dute di disniçâ, cui bêçs dal stipendiut di sparagnâ franc par franc par mandâju a Spilimberc, là che une mari vedue ancjemò zovine e trê fradis plui picinins di jê a vevin sigûr dibisugne. Prin di dut, par rivâ a metile su la taule ogni dì, la sope cu la polente. Fortunade, la Ghite. Che tancj di lôr a vevin scugnût lâ ator pal mont a cirî il pan, cui in Svuizare, cui in France o piês ancjemò in Argjentine, di là di chê grande aghe che e inneave afiets e siums.
Il so destin invezit si spalancave su chel paisut fracât tant che une sclese sot dai crets di une mont ancjemò plui puare di chê plane che jê e veve a pene saludade. E za il viaç al jere stât une aventure. In tren sù fin a Tarvis. E po dopo vie, di buine ande cu la valîs in man, un toc a pît, e par gracie di Diu prime de grande salide zovantsi dal passaç di une camionete che e puartave sù cjarbon. E la puce di cjarbon le varès compagnade dulinvie, no dome pal timp dal viaç: che ogni cjase e veve la so stue par parâsi di un frêt che al cricave, e la muse de int e someave infrusignade.Tant che i minadôrs. Che il mistîr di ogni om di famee al jere chel di gjavâ fûr il plomp e il zinc dai budiei de mont: la Kraljevska, come che le clamave la int di chestis bandis, batiade Monte Re dai talians, simpri cu la lôr manie stupide di cambiâ il non ai cristians e aes monts!
Si sarès subit inacuarte, la Ghite, che il mistîr dal minadôr al prodûs plui vuarfins che no siôrs: inte classe multiple che i vevin assegnade, su cincuante fruts vincj a vevin pierdût cualchidun in miniere. E sul regjistri? I cognons a son Fleis, Kravanja, Kaus, Jelen, Pivk. In cjase a fevelin par sloven e a capissin benon il furlan e il todesc. Ma il talian al somearès pluitost une lenghe di un altri paîs. Forest. “Brava questa mia cara giovane. Lei avrà il compito di insegnare la cultura della nostra bella Italia nei più lontani confini che ne presidiano la lingua e la civiltà”. Cussì, i veve dit il diretôr didatic, cuntune cadence siciliane, cuant che i veve consegnade la letare di assunzion. E cumò, devant di chel trop di mularie dai cjavei di panole e cui voi clârs tant che la glace, je si sintive un pôc fûr dal timp.
E il grant entusiasim di cuant che e jere partide si mudave in rabie. Rabie-Raibl, e pensave. Inte borse, chê grande, che i vevin regalade tant che premi pal gnûf lavôr, biele e lustre, dute di piel, e veve metût i libris di Collodi, di De Amicis, lis poesiis di Pascoli e di Carducci. Su la catidre une fuiace di pan, cuet di une mari, un zeut cun dentri une scuete fumade, preparade di cualchi none intune casere. “Cemût le clamaiso cheste pagnoche, chi in paîs?” e domandà Ghite ae frutute bionde in pîts devant di jê. “Hleb, majestra”. E cemût diseiso bundì, chi di voaltris? “Dobro jutro, majestra”. Ghite, cjalant in muse frut par frut, ducj i 50 cun chê muse rosse e durions su lis mans che le cjalavin spaurîts, e tacà la lezion: “Dobro jutro!”. La culture si tache a studiâle de lenghe, e la lenghe e je chê che si fevele in cjase. No saveve se e faseve ben o mâl, ma viodiju ducj e 50 a riduçâ al fo par Ghite le paie plui ben vuadagnade di chê prime zornade di scuele.
………………………………………….
Tal 1947, la Costituzion dal stât Talian e veve decretade la istituzion de Regjon Autonome Friûl – Vignesie Julie, une mostruositât gjeopolitiche che no veve nissune fonde storiche o culturâl. Tal stes timp, a peiorâ la situazion, un tratât internazionâl al creave il “Teritori Libar di Triest”, dividût in dôs zonis: la A, sot dal control dai Aleâts, la B controlade de Jugoslavie Titine. Nancje discori che dutis chestis complicazions a varessin puartât a une situazion di stiçament, une polvariere che e varès podût saltâ par aiar di un moment a di chel altri. Vie pal Istât dal 1953, l’esercit talian al inschirie lis sôs trupis propit su chel confin. Mai come in chê volte il pericul di une vuere si fâs grandonon. Lis manifestazions e i svindics dai mês che a vegnin, in particolâr il Novembar di sanc dal 1953, a puartaran, ai 5 di Otubar dal 1954, a preparâ il famôs Memorandum di Londre. Triest e jentre in maniere definitive in Italie, cun dut ce che al derivarà pal Friûl: ven a stâi, une fuarte sperecuazion sociâl che ancje in dì di vuê e fas sintî lis sôs magagnis.
…………………………………………….
La vuere de Coree e finìs, cu la fatidiche definizion dal 38o paralêl tant che confin di vuardie. Ai 5 di Març dal 1953, inte sô dacia di Kuntsevo, dongje di Mosche, al murive Josif Stalin, e al deventave segretari dal Partît Nikita Chruščëv. Par dut il mont si vierzeve un taramot politic e istituzionâl fuartonon, che al varès cambiât in maniere radicâl i rapuarts di fuarce jenfri lis grandis potencis de Tiere: le varessin clamade “distension”. Angelo Roncalli al cjape sù il pastorâl dal Patriarcje di Vignesie (chel che al sarès stât une volte di Sant Ermacore) e al inaugure un gnûf mût di interpretâ la Glesie, no plui tant che istituzion ma pluitost tant che oportunitât di dialic jenfri ducj i umans; J.F. Kennendy al devente senatôr in Massachusetts, screant ancje lui une gnove fonde di interpretâ la mission politiche: insome, i trê grancj protagoniscj de seconde metât dal Nûfcent in chel an alì a tacavin a dimostrâ che un mont gnûf e diferent al jere no dome ipotizabil ma ancje pussibil di realizâ.
✒ Agnul Floramo


text:
La Gaita asturiane e je un strument musicâl a flât simil a une baghe, cuntune bisacje pal tignî l’aiar colegât a une cane melodiche e a une cane par jemplâ la bisacje di aiar e une cane che e fâs di bordon. Il sunadôr di Gaita al è clamât ‘gaitero’.
Secont cierts filolics, la peraule e ven dal gotic ‘gaits’, ‘cjavre’, che cu la piel di chest animâl si fâs la bisacje di aiar dal strument (fuelle).
Par altris studiôs la peraule e ven di un oboe african, clamât ‘al-ghaita’, ‘ghaita’ o ‘gheita’. ‘Cornamusa’ è invezit un tiermin latin. Chest strument al jere za doprât dai antîcs romans, e al è pussibil che a sedin stâts propit lôr a introdusilu te penisule iberiche.
Lis primis notiziis a rimontin ae ete di mieç tant che strument popolâr doprât dai contadins. Intal secul XVI a tachin a jessi i prins gaiteros professioniscj, ma intal XIX secul il strument al veve pierdût lustri, tant che a restarin dome pôcs musicants famôs.
Hevia al à contribuît a fuart ae sô riscuvierte e evoluzion traviers la creazion de Gaita eletroniche.
La Gaita tradizionâl e je fate cun lens diferents: i plui doprâts a son il len di bos o di eban.
E je stade ancje un strument ‘marziâl’: l’ esercit asturian le sunave in bataie. Lu à ricuardât Hevia vie pal conciert di Tumieç cun l’ultim toc: “Chest al à 200 agns: lu sunavin in bataie lis trupis asturianis cuintri di Napoleon. Un element che al met in comun la mê tiere cul Friûl: la dominazion francese. O fasìn simpri cheste musiche par saludâ il nestri public, ma noaltris lu sunìn no pe vuere, ma pe pâs”. ❚ ✒ C.R.
La gaita des Asturiis, un strument antîc che al è tornât a vê une gnove vite............
La Gaita asturiane e je un strument musicâl a flât simil a une baghe, cuntune bisacje pal tignî l’aiar colegât a une cane melodiche e a une cane par jemplâ la bisacje di aiar e une cane che e fâs di bordon. Il sunadôr di Gaita al è clamât ‘gaitero’.


text:
La uniche consolazion e ven dal export,
ma e je bisugne di tornâ
a inviâ il marcjât interni
No lu dîs nissun, ma sul nestri Friûl tai ultins dîs agns si è discjadenât une bissebove di chês mai viodudis. No stin fevelant dal cambiament de clime, ma purtrop dal davoi de nestre economie: sigûr detade di un orizont globâl, ma che in Friûl e à vût un efiet cussì devastant che o podaressin considerâlu tant che un secont taramot, che magari no si lu viôt, ma si sint, massime tes sachetis. A jessi sdrumade no je la struture urbanistiche des nestris citâts, ma la colone fondamentâl de societât furlane: il lavôr. Intai agns dal 2004 incà, a son 15 mil lis impresis che a àn sierât barache (di 110 mil a 95 mil, cuntune flession dal 12 par cent), e ancje se dopo il jobs act cualchidun nus conte che i puescj di vore a saressin tornâts chei di prin, vuê a son soredut a tiermin e ancje a cundizions no simpri dignitosis. I ultins dâts a fevelin di une incressite dal 18 par cent dai contrats a timp indeterminât tal 2018. Al sarès un biel segnâl, cuintribelançât di 3 mil puescj di vore in mancul tai prins 3 mês dal 2019, ma nol baste a gjavâsi la sensazion che, come che al disarès William Cisilino, “o sin dal gjat”. I furlans lu capissin e no si contentin des storiis che ur vegnin contadis di sorestants interessâts a cuietâ lis aghis: di fat, il lôr judizi ju vuide a vê une spiete une vore plui basse di chei altris talians a pet dal avignî, parcè che si cjalin ator e a viodin che in pôc timp la lôr cundizion no je lade in miôr, il podê di spese al è lât in mancul, il lavôr – se al è – al è decualificât e precari, e i lôr zovins a tornin a jessi libars di scugnî lâ.
Se un al vûl vê la idee dal cataclisme economic di chest periodi – che o rifletarìn di chi indenant su lis pagjinis da La Patrie dal Friûl -, bastarès cjalâ la edilizie dulà che la crisi e à brusât 7 mil puescj di vore dal 2008 al 2016, cuant che si è rivâts al pont plui bas de storie des costruzions in Friûl in tiermins di ocupazion. Siet mil personis a son restadis par strade: 1200 impresis no son plui. Tai ultins doi agns alc al è cambiât, ma se o tignìn cont dal indot, i efiets ocupazionâi a laressin dopleâts.
Fevelant di bêçs e di stipendis, un scrutini recent al à tamesât i salaris dai furlans e al à disvelât che 1 su 5 al cjape mancul di chel che al previodarès il gnûf “redit di citadinance”. Cuissà se cheste int e cjaparà la gnove misure tant che un sburt a lavorâ o une pussibilitât di vuadagnâ puçant fadie?
Dal rest, ce lavôr ur vegnial ufiert intune regjon che tal periodi dal 2008 al 2018 e à vût la diminuzion di Pil plui alte di Italie, il 8,2 par cent? E dulà che denatalitât e cressite de etât medie de popolazion a crein une atmosfere di declin, dulà che si prodûs pal forest parcè che chenti nissun al compre e par lavorâ al covente adatâsi a servizis e turisim?
Il terziari, dal 2009 incà, al è di fat un dai pôcs setôrs che al à tignût, stant ai dâts che a vegnin proferîts de Confcommercio che e dîs cun braùre che al è in cuintritindince. «Se in chei altris setôrs il numar des impresis al è calât in medie dal 19 par cent intai ultins dîs agns, la stabilitât dal terziari e je dal sigûr un segnâl positîf», a disin i siei dirigjents. Par fâ un esempli, intal 2018 in Friûl-Vignesie Julie a son nassudis 5450 impresis e a ‘nt son muartis 5750. Il belanç al è di 300 impresis sieradis in plui di chês che a vegnin viertis: l’unic setôr dulà che invezit i conts a van in miôr al è il terziari, che al cres di 419 unitâts (3984 gnovis impresis cuintri 3565 muartis). La crisi dal compart e je finide tal 2015: al è di chel an che la riprese dal terziari no si è plui fermade. Ma il rest des ativitâts economichis al mostre une situazion une vore problematiche, e ancje se il terziari al cres, dome une su 8 des assunzions a timp indeterminât in regjon tal ultin an e je stade fate di aziendis di chest setôr. Dulà che la precarizazion, prin di dut tal turisim, e je sovrane.
La provincie plui colpide de murie di impresis e je dut câs, propit cemût che o volìn dimostrâ, chê di Udin: e i dâts lu disin a clâr. In dîs agns, il diferenziâl di 194 impresis in mancul al è il plui alt de regjon: Gurize e ven daûr cun 100, Pordenon al ten ancjemò bot cun 53. La uniche provincie dulà che il numar des impresis al aumente e je Triest, cun 47 unitâts in plui.
Ce che al unìs lis dôs dimensions e je la contrazion dai rigjâfs che di dutis lis bandis de regjon a van in piês. Stabile e je la dibisugne finanziarie, la necessitât di lâ des bancjis par vê bêçs in prestit. A son dome 7 su 10 lis aziendis che a rivin adore a scuedi alc, ma par chês altris 3 il credit al reste un sium. Cun di plui, lis istrutoriis e i servizis bancjariis a costin di plui, a vegnin domandadis plui garanziis, la burocrazie e je plui penze e e slungje i timps. Si son scurtâts invezit, e cheste e je une buine gnove, i timps di paiament: ma se i bêçs che si tirin dai clients a son di mancul, parcè che no si vent plui come une volte, la consolazion no je cuissà ce. Sul credit nol è di dismenteâ ce che al è sucedût tai ultins 10 agns cui câs de Popolâr di Vicence e di Veneto Banca; e par no fâsi mancjâ nuie, chenti ancje la CoopCa e à lassât une vore di int cence un carantan, e il setôr de cooperazion nol à vût par sigûr benefici di cheste vicende.
Pal rest, lis lûs a vegnin simpri indevant insiemi cu lis contradizions. La abdicazion de Regjon su setôrs tant che il len e la energjie no à permetût di fâ cressi la ocupazion e di disvilupâ (a part esemplis ancjemò limitâts) filieris che a rivassin a vê un efiet positîf su dute la economie. L’agroalimentâr al ten dûr, cun câs di ecelence tant che il persut di San Denêl e di Sauris, ma a son ancje areis dulà che la dinamiche e je plui clopadice, come chê dal lat.
La uniche consolazion e ven dal export, che al è deventât une carateristiche di dute la economie taliane ancje se cumò i nivei di esportazion a son calâts une vore di cuant che la Italie e espuartave plui dai britanics e, soredut, de Russie. Vuê nol è plui cussì, ma la Italie e reste un colòs de produzion che tai agns al à viodût a colâ a tocs il marcjât interni e duncje e risierve al cumierç cul forest une cuote simpri plui penze des sôs transazions. Si fevele di 450 miliarts di euros: di chescj 15,6 a vegnin dal Friûl-Vignesie Julie. Ancje tal 2018 lis esportazions a son cressudis dal 5,9 par cent, e al è za il cuint an che il volum des venditis di là dal confin al cres. Udin al cres dal 10,3 in fuarce di siderurgjie, machinaris e mobii, Triest dal 9,1 massime pe cantieristiche. Nol cres invezit l’export agroalimentâr e al è un parcè: baste cjalâ lis rotis di chest cumierç par capilu. Di fat, al cres il volum dai scambis cu la Union europeane (9,6 par cent in plui) e la Americhe (11,4) e soredut cu la Cine (27,3). Flession invezit pe Gran Bretagne par efiet de Brexit (-1,1 par cent) e gruesse diminuzion dal trafic cu la Russie (22,8 par cent in mancul) par colpe dal embarc. Stant che la mangjative e il vin furlan a vevin di tradizion une vore di estimadôrs in chest paîs, si capìs parcè che il setôr al clope.
Ce saressial il Friûl se al ves di produsi dome pal marcjât interni? No son lontans i timps che inte zone industriâl di Riui di Osôf si produseve pal 95 par cent pe Italie e il cumierç cul forest nol jere cuissà ce. Al jere il 1970, e chel distret che al ocupave 600 dipendents dopo dal taramot al fo un dai motôrs de rinassite. «Prime lis fabrichis, po lis cjasis», si disè: 40 agns dopo, la polaritât si è invertide e vuê si stime che la aree, che e à slargjade di 4 voltis la sô fuarce lavôr rivant a 2400 dipendents, e risiervi al forest il 70 par cent de sô fuarce produtive. Al è dome un esempli di trop che la economie furlane si è votade ae internazionalizazion, e tai ultins 10 agns l’export nol è mai lât sot dai 10 miliarts di euros (tal 2009). Dai 11,4 miliarts dal 2013 fintremai a vuê, la incressite e je lade indevant cence mai fermâsi. Covente mantignî cheste tindince che nus viôt al top intal panorame talian: ma e je ancjemò di plui bisugne di tornâ a inviâ il marcjât interni. No sarès par nuie une brute idee, parcè che al è avonde clâr che no si podarà vivi par simpri dome di esportazions. ❚
Walter Tomada
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
“The Best(iis) – lis miôr storiis dai Gnognosaurs” e je une racuelte di 84 pagjinis a colôrs cun dutis lis strichis (e ancje cualchidune di plui) de storie “Lis origjins” publicadis par dut chest Istât su lis pagjinis dal Messaggero Veneto. Lis strichis a vegnin fûr pe prime volte intun libri dal 2009.
Dongje di cheste a son ancje altris dôs storiis “A vore”, gjavade fûr dal tierç volum publicât tal 2012, e “Lis vacancis”, gjavade fûr dal secont volum publicât tal 2010.
La publicazion e je stade curade cun massime atenzion ancje pe grafie de lenghe furlane, grazie ae revision gjenerâl di Linda Picco, colaboradore da La Patrie dal Friûl. Cun di plui, ancje il letôr mancul sigûr cul furlan scrit nol varà dificoltât a lei parcè che tes primis pagjinis l’autôr al à realizât une vuide essenziâl des regulis de grafie uficiâl. Il libri al è finanziât cuntun contribût de ARLeF. ❚
✒ C.R.
Schede dal libri............
“The Best(iis) – lis miôr storiis dai Gnognosaurs” e je une racuelte di 84 pagjinis a colôrs cun dutis lis strichis (e ancje cualchidune di plui) de storie “Lis origjins” publicadis par dut chest Istât su lis pagjinis dal Messaggero Veneto. Lis strichis a vegnin fûr pe prime volte intun libri dal 2009.


text:
E covente une altre Europe,
plui dongje de int, dai teritoris e des comunitâts
No son dome la Europe dai nazionaliscj antieuropeiscj che ur fasin cuintri al procès di integrazion e chê di chei che si podarès clamâju “euroconformiscj”, che a fevelin di unitât e di disvilup, ma no van plui innà dal “status quo” intergovernatîf, burocratic e economicist. Lis elezions pal Parlament European, che si son davueltis dai 23 ai 26 di Mai, a àn mostrât che a esistin ancje altris visions de Europe: par esempli chês fatis indenant dai Verts, che a nivel continentâl a figurin tra i vincidôrs di chestis elezions, o di chei partîts e moviments che si presentin tant che i interpretis plui autentics des dibisugnis, dai dirits e des rivendicazions des minorancis e des nazions cence stât e che par chel a son a pro de integrazion europeane e par chel a son critics viers des modalitâts che la stesse e ven puartade indenant de bande di guviers, di lobbies e di diplomaziis.
Tal gnûf parlament di Strasburc e Bruxelles il grup dai Verts e de Aleance Libare Europeane (ALE), là che si dan dongje ecologjiscj, regjonaliscj e nazionalitaris progressiscj, al varà setantecuatri eurodeputâts, ven a dî vincjedoi di plui de legjislature stade. Di chel grup, che al esist zaromai di vincj agns, daûr dai risultâts des urnis, a fasaran part, almancul fin ai 30 di Otubar, cuant che si previôt la “Brexit”, trê esponents dal Partît nazionâl scozês (SNP) – un di plui che dal 2014 al 2019 – e une dal Partît nazionâl galês (PC), la confermade europarlamentâr Jill Evans. Il lôr intindiment al è clâr: marcâ che il Gales e ancjemò cun plui fuarce la Scozie, là che si pense di fâ juste par chel un gnûf referendum popolâr, a àn chê di restâ inte Union Europeane, magari ancje fûr dal Ream Unît.
Altris components de ALE che a fasaran part di chel grup a son il cors François Alfonsi, la rapresentante de minorance russe in Letonie, Tatyana Zdanoka, e i trê elets inte coalizion dai progressiscj nazionalitaris catalans, bascs e galizians Ahora Republicas, a tacâ dal leader de Çampe Republicane di Catalogne (ERC), Oriol Junqueras, za vicepresident de Generalitat, che di passe un an e mieç al è in preson preventive par vie dal referendum indipendentist dal prin di Otubar dal 2017 e che cumò i judiçs di Madrid no i permetin di lâ a increditâsi tant che eurodeputât.
La cuistion, cemût che e denunzie ancje la presidente de ALE, Lorena López de Lacalle, e je plui politiche che juridiche e al somee une vore probabil che inte prime sentade dal Parlament European dai 2 di Lui Junqueras nol sarà tal so puest, là che lu àn mandât i siei eletôrs. Cundut dai risultâts des elezions europeanis, a son pal moment sieradis lis puartis di Strasburc e Bruxelles ancje par doi altris ex components dal guvier catalan che al à gjestît il referendum di doi agns indaûr, ven a dî il za president Carles Puigdemont e il za ministri pe sanitât Toni Comin. In esili te Belgjiche di in chê volte, si son candidâts pal Europarlament inte liste Lliures per Europa (Libars pe Europe) e in tancj di lôr ju àn votâts, cun chel stes intindiment che tancj altris a àn sielzût Junqueras: ricuardâ che ancje chê catalane e je une cuistion europeane e domandâ che si cjati une soluzion positive europeane.
Dopo de ande “pilatesche” di Comission e Consei tal 2017, al sarès ben che la UE e frontàs chest argoment cuntun altri ategjament. Magari cussì no, par cumò nol è cussì, cemût che a mostrin sedi il câs di Junqueras sedi lis gnovis dificoltâts di caratar aministratîf che a son saltadis fûr a Madrid e duncje a Strasburc e a Bruxelles pal increditament di Puigdemont e di Comin. Ancje dai fats dopo dal vôt, che al à confermât ancje la presince tal grup liberaldemocratic di Izaskun Bilbao dal Partît nazionalist basc (EAJ-PNV), al torne a saltâ fûr che e covente une altre Europe, che e sedi plui dongje de int, dai teritoris e des comunitâts e duncje che e sedi “plui europeane”. ❚
Marco Stolfo


text:
Tal Avrîl dal 1990 lis primis elezions democratichis e la nassite dal prin guvier cun plui partîts, vuidât dal democristian Lojze Peterle
Bielzà tal mês di Avrîl la democrazie in Slovenie e à fat 30 agns. Ai 8 di Avrîl dal 1990, i slovens a votarin te suaze des primis elezions cun plui partîts, che a forin une sconfite pai comuniscj. Daspò sedi la Slovenie che dute la Jugoslavie a tacarin une strade che no si tornave plui indaûr.
◆ Daspò de muart di Tito tal 1980, i problemis a nivel politic, economic e struturâl de Jugoslavie a tacarin a jessi simpri plui evidents e a flapî il spirt di union che al veve tignût adun ducj i popui dentri de Republiche socialiste federâl di Jugoslavie. Te societât e te politiche, planc a planc a saltarin fûr spazis par tacâ a fevelâ di partignince etniche e di democrazie.
Slovenie (e Cravuazie) a domandavin plui autonomie, ma dentri de Republiche di Jugoslavie al jere cui che al dave cuintri a cheste domande. Soredut il centralist Slobodan Miloševic´ che, tal 1986, al jere deventât president de Leghe dai comuniscj serps, e tal 1989 president de Serbie. Cuntune ande simpri plui nazionaliste, la sô politiche tal Cossovo e a pet dal Vojvodina e dal Montenegro, e mostrave di volê simpri plui centralisim a Belgrât e simpri mancul autonomiis.
◆ A judâ i sburts a dividisi, al jere dal sigûr ancje che il nivel di vite in Slovenie e te zone setentrionâl de Jugoslavie al jere miôr di chel tes zonis meridionâls. Ma soredut, la crisi economiche de Jugoslavie, cuntun debit forest cetant alt, tante int cence lavôr e inflazion tor dal 120%.
◆ Ai 22 di Zenâr dal 1990 dute la delegazion dai comuniscj slovens e bandonà il XIV congrès de Leghe dai comuniscj de Jugoslavie par proteste cuintri dal ostruzionisim dai delegâts serps, che a davin cuintri a dutis lis propuestis slovenis a pro di leams mancul strents tra lis Republichis. Pôc plui tart a faserin compagn la delegazion cravuate, chê bosgnache e chê macedone.
◆ Ma un gnûf percors te societât de Slovenie al jere tacât bielzà ae fin dai agns Otante. Tal 1988 si jere rivâts a protestâ cuintri dal esercit jugoslâf e a fâ nassi i prins partîts. Tal 1989, la Slovenie e veve cambiât la sô costituzion metint dentri il dirit dal popul sloven di autodeterminâsi e scancelant il rûl di vuide dal partît comunist, vierzint la strade a un sisteme cun plui partîts. Ai 8 di Avrîl dal 1990, come bielzà scrit parsore, in Slovenie a forin lis primis elezions democratichis.
◆ Cul 54,8% dai vôts e vincè la coalizion Demos, che e meteve adun la oposizion democratiche de Slovenie. Ancje se e fo la liste plui votade, la Leghe dai comuniscj slovens e pierdè. Ai 16 di Avrîl si insedià il prin guvier cun plui partîts in Slovenie, cul democristian Lojze Peterle tant che prin ministri. Tal percors che al puartà ae democrazie in Slovenie, al fo impuartant ancje il rûl di Janez Janša, che tal guvier di Peterle al fo ministri de Difese e che di cualchi mês al è il gnûf prin ministri de Republiche di Slovenie.
A deventâ president de Republiche di Slovenie al fo, invezit, Milan Kucˇan, che ai 22 di Zenâr dal 1990 al jere un dai 120 delegâts che a vevin lassât il XIV congrès de Leghe dai comuniscj de Jugoslavie. Tant che tra i prins a promovi la democratizazion e pal so lustri personâl, al vincè cuintri dal candidât di Demos, Jože Pucˇnik, cul 58,59% dai vôts. ❚